Vermiste Pta-man opgespoorJohan en Natasha. Foto: Via Facebook. Johan Heyns, die 37-jarige man van Montana in Pretoria wat byna ŉ week gelede vermis geraak het, is Vrydagaand opgespoor. Natasha Heyns, sy vrou en ma van hul twee kinders, het Saterdag aan Maroela Media gesê Johan is deur lede van die publiek herken nadat pamflette met sy inligting en foto’s wyd op sosiale media en in die media gedeel is. “Hy het in ŉ restaurant in Margate [KwaZulu-Natal] gesit, waar die mense hom herken en die ondersoekbeampte gebel het,” het Natasha gesê. Natasha, wat haar eie haarsalon in die noorde van die Pretoria bedryf, en haar dogtertjie het vroeg Saterdagoggend na Durban gevlieg, vanwaar hulle na Margate gery het om haar man te gaan haal. “Ek is baie verlig die soektog het tot ŉ einde gekom. Ek weet nie of ek dit nog ŉ week langer sou kon uithou nie. Hy is veilig en ongedeerd. Hy het definitief depressie en ons sal seker maak dat hy vir professionele hulp gaan.” Natasha het gesê haar geloof is dubbeld so sterk ná die beproewing. “Dis ŉ slegte ding wat gebeur het, maar tog ook ŉ baie goeie ding. Dis ‘amazing’ as ek vat hoe ons mense bymekaar gestaan het net vir hom. Dit is vriende, skole, mense in Pretoria, mense in Margate, die polisie en al die spanne met wie ons te doen gehad het.” Maroela Media het vroeër berig Heyns is op 19 Januarie vir die laaste keer gesien toe hy op pad werk toe was. Hy is die bestuurder van ŉ kettingwinkel in die omgewing. “Alles was soos dit altyd is, hy het ons normaal gegroet – daar was nie enige tekens nie.” ŉ Vermiste persoon-saak is by die Sinoville-polisie aanhangig gemaak toe Heyns nie teruggekeer het huis toe nie. Die polisie het Natasha Maandag gebel toe hulle Heyns se voertuig, ŉ Subaru, verlate in Uvongo in KwaZulu-Natal aangetref het. Natasha het toe ook af gevlieg en sy het haar man se Sharks-hemp en bruin Bronx-skoene herken wat in die voertuig agtergelaat is. Soek-en-reddingspanne het daarna die kus- en omliggende gebied gefynkam met die vermoede dat Heyns moontlik te voet êrens heen op pad was. Natasha het almal bedank wat hulle in die soektog bygestaan het.